KIRJALLINEN KYSYMYS E-3101/02 esittäjä(t): Torben Lund (PSE) komissiolle. PPD — vaarallisten aineiden kieltäminen kosmetiikassa.



Virallinen lehti nro 110 E , 08/05/2003 s. 0164 - 0165



KIRJALLINEN KYSYMYS E-3101/02 esittäjä(t): Torben Lund (PSE) komissiolle (29. lokakuuta 2002) Aihe: PPD vaarallisten aineiden kieltäminen kosmetiikassa Monet kosmetiikkatuotteet sisältävät kemiallisia aineita, joita ei ole tutkittu riittävästi. Valitettavasti monet suositut päivittäistuotteet, kuten hajuvedet, hiussuihkeet, kynsilakat ja luomivärit aiheuttavat monissa tapauksissa kuluttajille allergisia reaktioita. Kosmetiikkatuotteita kehitetään jatkuvasti ja niitä myös tutkitaan jatkuvasti. Koska joissakin tutkimuksissa on osoitettu, että tietyt tuotteet ovat terveydelle haitallisia, ne olisi kiellettävä pikimmiten mikä kuitenkin harvemmin toteutuu käytännössä. Dansk Toksikologi Center -tutkimuslaitos on testannut sallittua 2-kloori-p-PD-ainetta. Testi osoitti, että 2-kloori-p-PD aiheuttaa allergiaa vähintään yhtä paljon kuin kielletty p-PD. Tämän vuoksi pyydän komissiota huolehtimaan siitä, että alan tieteellinen asiantuntijakomitea antaa lausunnon mainituista testeistä, antaa sen mukaisen arvion ja ryhtyy tarvittaviin toimenpiteisiin. Komission pitäisi myös ilmoittaa, kuinka montaa kosmetiikkatuotteisiin sisältyvää ainetta ei ole tutkittu eikä arvioitu. Pyydän komissiota ilmoittamaan, miten EU:n lainsäädäntö suhtautuu kuluttajien pyyntöihin saada käyttöönsä riski- ja terveysanalyysejä, joita valmistajat ovat tehneet omista tuotteistaan. Lopuksi pyydän komissiota ilmoittamaan, miten se aikoo varmistaa, että kuluttajille annetaan parhaita mahdollisia tietoja. Erkki Liikasen komission puolesta antama vastaus (12. joulukuuta 2002) Neuvoston direktiivin 76/768/ETY(1) tavoitteena on kansanterveyden suojeleminen varmistamalla, että markkinoille saatetaan ainoastaan turvallisia kosmeettisia valmisteita samalla kun otetaan huomioon taloudelliset ja teknologiset vaatimukset. Yksi direktiivin päätavoitteista on suojella kansanterveyttä, ja direktiivissä todetaan yleisenä periaatteena, että markkinoille voidaan saattaa ainoastaan sellaisia kosmeettisia valmisteita, jotka eivät aiheuta haittaa ihmisen terveydelle (direktiivin 2 artikla). Tästä syystä kosmeettiset valmisteet voivat sisältää ainoastaan turvallisia ainesosia. Ainesosaa, joka ei ole turvallinen, ei saa käyttää. Tämän varmistamiseksi on toteutettu eräitä toimenpiteitä. Kosmeettiset valmisteet eivät esimerkiksi saa sisältää tiettyjä ainesosia (direktiivin liite II) ja joidenkin aineiden käytölle on asetettu pitoisuuden enimmäisraja tai niitä saa käyttää vain tietyissä käyttöolosuhteissa (direktiivin liite III). Lisäksi valmistajan tai tämän edustajan tai henkilön, jonka tilauksesta tuote valmistetaan, taikka henkilön, joka on vastuussa maahantuodun kosmeettisen valmisteen saattamisesta yhteisön markkinoille, edellytetään pitävän jäsenvaltioiden valvontaviranomaisten saatavilla tietoa kosmeettisista valmisteistaan (direktiivin 7a artikla). Tämän tuoteturvallisuustiedoston on sisällettävä arvio valmiin valmisteen turvallisuudesta ihmisen terveydelle ottaen huomioon valmisteen ainesosien yleiset toksikologiset ominaisuudet. Komissio arvioi parhaillaan kaikkia näkökohtia, jotka liittyvät hiusvärien käyttöön kosmeettisissa valmisteissa, sekä niiden vaikutusta kuluttajien terveyteen. On luonnollisesti tärkeätä, että kaikki toimenpiteet edistävät kuluttajien tiedottamista ja kansanterveyden suojelemista. Tämän vuoksi kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitea (SCCNFP) on valtuutettu antamaan tieteellisiin tietoihin perustuva lausunto terveys- ja turvallisuusasioista kosmeettisten valmisteiden alalla. Kun SCCNFP on antanut lausuntonsa kustakin riskinarviointiin toimitetusta valmisteesta, komissio toteuttaa asianmukaiset toimenpiteet direktiivin 76/768/ETY liitteiden mukauttamiseksi. Tällä hetkellä 17 hiusväriä (joista 12:ta käytetään pysyvissä hiusväriyhdistelmissä) on kielletty ja 60 hiusväriä (joista 47 käytetään pysyvissä yhdistelmissä) on sisällytetty direktiivin liitteeseen III. SCCNFP:n lausunnon perusteella direktiivissä otettiin käyttöön kuuden prosentin enimmäispitoisuus erityiselle hiusvärille parafenyylidiamiinille (PPD) (liite III, kohta 8). PPD:tä on kuitenkin hiljattain tarkasteltu uudelleen. SCCNFP totesi 27. helmikuuta 2002 antamassaan lausunnossa, että sille toimitettu tieto on riittämätöntä asianmukaisen riskinarvioinnin tekemiseksi ja että tarvittaisiin lisätietoja ennen kuin asian käsittelyä jatketaan. Komissio pyytää sen vuoksi teollisuutta toimittamaan kiireellisesti tarvittavat tiedot riskinarvioinnin saattamiseksi päätökseen. Komissio harkitsee tämän jälkeen asianmukaisia toimenpiteitä PPD:n suhteen. Mainituista hiusväreistä toista, 2-kloori-p-fenyylidiamiinia, on arvioitu, ja lausunto on annettu 4. lokakuuta 1991. Myös 2-kloori-p-fenyylidiamiinia voitaisiin tosiaankin arvioida uudelleen uuden tieteellisen tiedon perusteella. Tämän vuoksi komissio pyytää Dansk Toksikologi Centerin julkaisemia tietoja käyttöönsä toimittaakseen ne edelleen SCCNFP:lle ja pyytääkseen tämän asiantuntijalausuntoa. Koska kosmeettisilla valmisteilla voi normaaleissakin käyttöolosuhteissa olla epätoivottuja vaikutuksia, valmistaja tai kosmeettisten tuotteiden markkinoille saattamisesta vastaava henkilö kerää tietoja näistä vaikutuksista tuoteturvallisuustiedostoon. Sitä, miten nämä tiedot saatetaan yleisön käyttöön, harkitaan parhaillaan kosmetiikkadirektiivin seitsemännen muutoksen yhteydessä. (1) Neuvoston direktiivi 76/768/ETY, annettu 27 päivänä heinäkuuta 1976, kosmeettisia valmisteita koskevan jäsenvaltioiden lainsäädännön lähentämisestä, EYVL L 262, 27.9.1976.